รัฐบาลไทย-ข่าวทำเนียบรัฐบาล-กรมการขนส่งทางบกสร้างการรับรู้มาตรฐานการตรวจวัดค่าควันดำรถยนต์และรถขนส่ง
วันอังคารที่ 8 มีนาคม 2565
กรมการขนส่งทางบกสร้างการรับรู้มาตรฐานการตรวจวัดค่าควันดํารถยนต์และรถขนส่ง
ตามประกาศกระทรวงทรัพยากรธรรมชาติและสิ่งแวดล้อมฉบับใหม่ เพื่อแก้ไขปัญหา PM 2.5
นายเสกสม อัครพันธุ์ รองอธิบดีกรมการขนส่งทางบกและโฆษกกรมการขนส่งทางบก กระทรวงคมนาคม เปิดเผยว่า จากสถานการณ์ปัญหา PM 2.5 ที่เกิดจากยานพาหนะในปัจจุบัน กระทรวงทรัพยากรธรรมชาติและสิ่งแวดล้อมได้ออกประกาศกําหนดมาตรฐานค่าควันดําใหม่ที่มีความเข้มงวดขึ้น และกําหนดให้มีการปล่อยควันดําได้น้อยลง ซึ่งจะเริ่มใช้เกณฑ์ใหม่ตั้งแต่วันที่ 13 เมษายน 2565 เป็นต้นไป
ในส่วนของกรมการขนส่งทางบก (ขบ.) จึงต้องดําเนินการปรับปรุงมาตรฐานการตรวจวัดค่าควันดําจากท่อไอเสียของรถตามกฎหมายว่าด้วยการขนส่งทางบกและกฎหมายว่าด้วยรถยนต์ ให้สอดคล้องตามเกณฑ์มาตรฐานค่าควันดําและวิธีการตรวจวัดที่กระทรวงทรัพยากรธรรมชาติและสิ่งแวดล้อมกําหนด และเร่งประชาสัมพันธ์เพื่อให้เจ้าของรถ ผู้ประกอบการขนส่ง ทราบเกณฑ์มาตรฐานค่าควันดําใหม่ของกระทรวงทรัพยากรธรรมชาติและสิ่งแวดล้อม ซึ่งมีสาระสําคัญ ดังนี้ กรณีการตรวจวัดค่าควันดําด้วยเครื่องวัดควันดําระบบวัดความทึบแสง ขณะเครื่องยนต์ไม่มีภาระ ค่าควันดําสูงสุดไม่เกินร้อยละ 30 จากเดิมร้อยละ 45 และหากทําการตรวจวัดควันดําด้วยระบบกระดาษกรอง ขณะเครื่องยนต์ไม่มีภาระ ค่าควันดําสูงสุดไม่เกินร้อยละ 40 จากเดิมร้อยละ 50 ดังนั้น ก่อนเกณฑ์ค่าควันดําใหม่จะมีผลตามกฎหมาย ขบ. ขอประชาสัมพันธ์ให้ประชาชนและผู้ประกอบการขนส่งเร่งตรวจเช็กสภาพรถของตนเองไม่ให้มีการปล่อยควันดํา ส่วนกรณีรถที่มีการปล่อยควันดําขอให้ดําเนินการแก้ไขและเพิ่มความเข้มงวดในการบํารุงรักษาเครื่องยนต์และระบบการทํางานต่าง ๆ เพื่อลดการปล่อยควันดําที่เกิดจากการเผาไหม้ที่ไม่สมบูรณ์ของเครื่องยนต์อันเป็นสาเหตุหนึ่งของปัญหา PM 2.5 ทั้งนี้ ประชาชนและผู้ประกอบการขนส่งที่ต้องการตรวจสอบค่าควันดํารถของตนเองว่าอยู่ในเกณฑ์ใหม่ที่กําหนดหรือไม่ สามารถนํารถเข้ารับบริการได้โดยไม่มีค่าใช้จ่าย ณ สํานักงานขนส่งกรุงเทพมหานครพื้นที่ 1 - 5 สํานักงานขนส่งจังหวัด สํานักงานขนส่งสาขา และสถานตรวจสภาพรถ (ตรอ.) ทั่วประเทศ
รองอธิบดีกรมการขนส่งทางบก กล่าวเพิ่มเติมว่า นอกจากการปรับปรุงมาตรฐานการตรวจวัดค่าควันดําจากท่อไอเสียของรถที่มีความเข้มงวดขึ้นตามประกาศกระทรวงทรัพยากรธรรมชาติและสิ่งแวดล้อม จะมีผลกับการตรวจวัดควันดําของสํานักงานขนส่ง และสถานตรวจสภาพรถ (ตรอ.) ทุกแห่งแล้ว ในส่วนของการดําเนินการตามมาตรการป้องกันและแก้ไขปัญหา PM 2.5 จากภาคการขนส่งตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม เช่น การออกตรวจวัดควันดําจากท่อไอเสียของรถบรรทุกและรถโดยสารในเขตกรุงเทพมหานครและปริมณฑล และเพิ่มความถี่ในการปฏิบัติงานออกตรวจวัดควันดําทั่วประเทศ โดยเฉพาะบนถนนสายหลักและสายรองที่เข้า - ออกกรุงเทพมหานคร ตั้งแต่วันที่ 13 เมษายน 2565 จะเป็นไปตามเกณฑ์การตรวจควันดําใหม่เช่นกัน หากตรวจพบค่าควันดําเกินกําหนดจะลงโทษเปรียบเทียบปรับสถานหนักและสั่งห้ามใช้รถทันที ผู้ประกอบการขนส่งจึงต้องเพิ่มความเข้มงวดในการบํารุงรักษาเครื่องยนต์เพื่อให้เป็นไปตามเกณฑ์มาตรฐานที่กฎหมายกําหนด ทั้งนี้ สําหรับรถที่มีค่าควันดําเกินเกณฑ์มาตรฐาน สามารถแก้ไขเบื้องต้นได้ด้วยตนเอง หรือให้ช่างที่มีความชํานาญดําเนินการ หมั่นทําความสะอาด หรือเปลี่ยนไส้กรองอากาศใหม่ เปลี่ยนน้ํามันเครื่อง กรองน้ํามันเครื่องตามระยะเวลา หรือเร็วกว่าสําหรับรถที่ใช้งานหนัก เปลี่ยนกรองน้ํามันเชื้อเพลิงตามที่ผู้ผลิตรถกําหนด ตรวจเช็กและปรับตั้งหัวฉีดน้ํามันเชื้อเพลิงให้เป็นละออง และมีแรงดันตามที่ผู้ผลิตกําหนด ปรับตั้งปั๊มน้ํามันเชื้อเพลิงและตั้งจังหวะการฉีดเชื้อเพลิงให้ถูกต้อง หลีกเลี่ยงการบรรทุกน้ําหนักเกินพิกัด ตรวจเช็กและซ่อมเครื่องยนต์ให้อยู่ในสภาพที่สมบูรณ์อยู่เสมอ รวมถึงการปรับพฤติกรรมการขับขี่ที่อาจก่อให้เกิดการเผาไหม้ที่ไม่สมบูรณ์ของเครื่องยนต์ เพื่อร่วมกันแก้ไขปัญหา PM 2.5 ที่เกิดจากยานพาหนะ